《乙酉使黔与杨雪渔学使同年游甲秀楼扶风寺瞻阳明先生像赋诗志别 其一》
清代·王仁堪

万里事行役，健仆犹骨肉。况我金石交，三年手重握。

握手各一笑，感物翻万触。秋气互泬寥，天宇晶于玉。

如何太清表，时有微云属。霜高鹰隼尽，木脱川原肃。

薄寒阴始凝，秋士欢易促。契阔能几时，须眉见老宿。

仰瞩北斗光，空庭夜踯躅。

作者简介：（?—1893）清福建闽县人，字可庄。光绪三年状元，授修撰。十七年出知镇江府。调苏州。在官赈灾恤民，清厘积案，风采动一时。以积劳病卒。